Oficiālais Vēstnesis L 102 , 07/04/2004 Lpp. 0026 - 0031



Komisijas Regula (EK) Nr. 642/2004 (2004. gada 6. aprīlis) par to datu precizitātes prasībām, ko vāc saskaņā ar Padomes Regulu (EK) Nr. 1172/98 par statistikas pārskatiem, kuri attiecas uz kravu autopārvadājumiem (Dokuments attiecas uz EEZ) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1998. gada 25. maija Regulu (EK) Nr. 1172/98 par kravu autopārvadājumu statistikas pārskatiem [1], kurā jaunākie grozījumi izdarīti ar Eiropas Parlamenta un Padomes Regulu (EK) Nr. 1882/2003 [2], un jo īpaši tās 4. pantu, tā kā: (1) Saskaņā ar Regulas (EK) Nr. 1172/98 4. pantu Komisijai jānodrošina dalībvalstu nosūtīto statistikas pārskatu atbilstība obligātajiem precizitātes standartiem, ņemot vērā dalībvalstu autotransporta strukturālos raksturlielumus. (2) Saskaņā ar Regulas (EK) Nr. 1172/98 7. panta 2. punktu dalībvalstīm katru gadu jāinformē Statistikas birojs par paraugu lielumu, nerespondences rādītājiem un galveno rezultātu ticamību, ņemot vērā standartkļūdu vai ticamības intervālus. (3) Jānosaka dalībvalstu nosūtīto statistikas pārskatu obligāto precizitātes standartu struktūra un saturs. (4) Šajā regulā paredzētie pasākumi ir saskaņā ar atzinumu, ko sniegusi Statistikas programmu komiteja, kura izveidota ar Padomes Lēmumu 89/382/EEK, Euratom [3], IR PIEŅĒMUSI ŠO REGULU. 1. pants Pārskatā iekļaujamie periodi 1. Ja dalībvalstis datu apkopošanā izmanto metodes, kas saistītas ar paraugu metodoloģiju, tad pārskatā iekļauj visus periodus. 2. Ja kopējais to mehānisko kravas transportlīdzekļu skaits dalībvalstī, kurus var iekļaut pārskatā, ir mazāks par 25000 transportlīdzekļu vai kopējais starptautiskajos pārvadājumos iesaistīto transportlīdzekļu skaits ir mazāks par 3000 transportlīdzekļu, tad pārskatā iekļauj vismaz septiņas nedēļas ceturksnī. 2. pants Relatīvā standartkļūda 1. Ja dalībvalstis datu apkopošanā izmanto metodes, kas saistītas ar paraugu metodoloģiju, tad relatīvā standartkļūda (95 % ticamība) gada novērtējumos attiecībā uz visa kravas autotransporta pārvadātajām tonnām, tonnkilometriem un kopējiem nobrauktajiem kilometriem iekšzemes kravu pārvadājumos nepārsniedz ± 5 %. 2. Ja mehānisko kravas transportlīdzekļu kopējais skaits, kas attiecas uz pārskatu, dalībvalstī ir mazāks par 25000 transportlīdzekļu, vai kopējais starptautiskajos pārvadājumos iesaistīto transportlīdzekļu skaits ir mazāks par 3000 transportlīdzekļu, tad relatīvā standartkļūda (95 % ticamība) gada novērtējumos attiecībā uz visa kravas autotransporta pārvadātajām tonnām, tonnkilometriem un kopējiem ar kravu nobrauktajiem kilometriem kopējos kravu pārvadājumos ar autotransportu un iekšzemes kravu pārvadājumos ar autotransportu nepārsniedz ± 7 %. 3. pants Statistikas birojam sniedzamā informācija 1. Dalībvalstis Statistikas birojam sniedz informāciju katru ceturksni, lai var aprēķināt parauga lielumu, respondences rādītājus un reģistrēt kvalitātes rādītājus. Ja primārā parauga vienība ir mehāniskais kravas transportlīdzeklis, tad informāciju sniedz B1 tabulas formātā, kas ir šīs regulas pielikumā. Ja primārā parauga vienība nav mehāniskais kravas transportlīdzeklis, tad informāciju sniedz B2 tabulas formātā, kas ir šīs regulas pielikumā. Tabulu iesniedz tajā pašā termiņā, kurā datus, kas noteikti Regulas (EK) Nr. 1172/98 5. panta 3. punktā. Šajā pantā ir piemērojamas šādas definīcijas: a) "respondences rādītājs" ir vērtība, kuras saucējā ir to parauga vienību skaits, par ko izlases operatoriem izsūtītas anketas, un skaitītājā ir to parauga vienību skaits, par ko izsūtītas anketas, atskaitot to vienību kopējo skaitu, par kurām saņemts atteikums piedalīties, un to vienību skaitu, par ko nav saņemta nekāda informācija; b) "reģistra kvalitātes rādītājs" ir vērtība, kuras saucējā ir to parauga vienību skaits, par ko izsūtītas anketas, atskaitot to vienību kopējo skaitu, par kurām saņemts atteikums piedalīties, un to vienību skaitu, par ko nav saņemta nekāda informācija, un skaitītājā ir to parauga vienību skaits, kuru transportlīdzekļus pārskata periodā aktīvi ekspluatē, pieskaitot to vienību skaitu, kuru transportlīdzekļus pārskata periodā neekspluatē, bet var uzskatīt par aktīvā transportlīdzekļu kopuma daļu. 2. Ja relatīvās standartkļūdas datos, ko dalībvalsts sniedz, ievērojot Regulu (EK) Nr. 1172/98, ir aprēķinātas vairākiem gadiem, un Statistikas birojs ir norādījis, ka šīs standartkļūdas ir šīs regulas 2. pantā noteiktajās robežās, tad Statistikas birojs attiecīgo dalībvalsti var atbrīvot no pienākuma iesniegt B1 tabulu vai B2 tabulu katru ceturksni. 3. Gadījumos, uz ko attiecas 2. punkts, dalībvalsts Statistikas birojam var sniegt informāciju par katru gadu, lai var aprēķināt respondences rādītāju un reģistra kvalitātes rādītāju. Informāciju var sniegt B3 tabulas vai B4 tabulas formātā (pēc vajadzības), kas ir šīs regulas pielikumā. Tabulu iesniedz piecos mēnešos pēc attiecīgā gada pēdējā novērošanas ceturkšņa beigām. Turklāt tajā pašā termiņā dalībvalsts iesniedz Statistikas birojam aprēķināto relatīvo standartkļūdu (95 % ticamība) attiecībā uz pārvadāto tonnu, tonnkilometru un kopējo nobraukto kilometru aprēķiniem, kas attiecas uz kopējiem kravu pārvadājumiem ar autotransportu, iekšzemes kravu pārvadājumiem ar autotransportu un uz kopējiem starptautiskajiem kravu pārvadājumiem ar autotransportu. 4. pants Ja kādā dalībvalstī kopējais to mehānisko kravas transportlīdzekļu skaits, kas iesaistīti starptautiskajos pārvadājumos un ko var iekļaut pārskatā, ir mazāks par 1000 transportlīdzekļiem, tad attiecīgā dalībvalsts ir atbrīvojama no šīs regulas piemērošanas. 5. pants Šī regula stājas spēkā divdesmitajā dienā pēc publicēšanas Eiropas Savienības Oficiālajā Vēstnesī. Regulas 1. pantu piemēro no 2006. gada 1. janvāra. Šī regula uzliek saistības kopumā un ir tieši piemērojama visās dalībvalstīs. Briselē, 2004. gada 6. aprīlī Komisijas vārdā — Komisijas loceklis Pedro Solbes Mira [1] OV L 163, 6.6.1998., 1. lpp. [2] OV L 284, 31.10.2003., 1. lpp. [3] OV L 181, 28.6.1989., 47. lpp. -------------------------------------------------- PIELIKUMS +++++ TIFF +++++ +++++ TIFF +++++ +++++ TIFF +++++ +++++ TIFF +++++ --------------------------------------------------